b'\n_START_ARTICLE_\nBiserica de lemn din G\xc4\x83ne\xc8\x99ti\n_START_PARAGRAPH_\nBiserica de lemn din G\xc4\x83ne\xc8\x99ti, comuna Pietro\xc8\x99ani, jude\xc8\x9bul Arge\xc8\x99, poart\xc4\x83 hramul \xe2\x80\x9eNa\xc8\x99terea Maicii Domnului\xe2\x80\x9d \xc8\x99i este datat\xc4\x83 din anul 1834. Se remarc\xc4\x83 prin funia median\xc4\x83 sculptat\xc4\x83 \xc3\xaen relief, crucea \xc8\x99i lespedea de morm\xc3\xa2nt din pridvor, col\xc8\x9bul eroilor din primul \xc8\x99i al doilea r\xc4\x83zboi mondial precum \xc8\x99i pisania din pronaos care \xc3\xael men\xc8\x9bioneaz\xc4\x83 pe regele Carol al II-lea. Biserica este \xc3\xaenscris\xc4\x83 pe noua list\xc4\x83 a monumentelor istorice, LMI 2004: AG-II-m-B-13691.\n_START_SECTION_\nIstoric\n_START_PARAGRAPH_\nMomentul de \xc3\xaenceput al bisericii \xc8\x99i renov\xc4\x83rile care au urmat sunt surprinse \xc3\xaen pisania pictat\xc4\x83 \xc3\xaen 1930 sub form\xc4\x83 de cronic\xc4\x83, pe peretele dintre pronaosul nou \xc8\x99i cel vechi. Textul ei \xc3\xaencepe \xc3\xaen partea st\xc3\xa2ng\xc4\x83 a trecerii dintre \xc3\xaenc\xc4\x83peri \xc8\x99i re\xc8\x9bine urm\xc4\x83toarele: \xe2\x80\x9eS-a f\xc4\x83cut aceast\xc4\x83 sf[\xc3\xa2nt\xc4\x83] bi[seric\xc4\x83] de lemn de stejar \xc3\xaen anul m\xc3\xa2ntuirii 1834, cu cheltuiala d[oam]nei propiat\xc4\x83reasa mo\xc8\x99iei G\xc4\x83ne\xc8\x99ti, Ecaterina Gri[gore] Drug\xc4\x83nescu \xc8\x99i s-a slujit \xc3\xaen ea de c\xc4\x83tr\xc4\x83 pr[eot] Dumitrache fiind neispr\xc4\x83vit\xc4\x83, p\xc3\xa2n\xc4\x83 la anul 1877.\xe2\x80\x9d_NEWLINE_O a doua etap\xc4\x83 \xc3\xaen devenirea bisericii actuale s-a \xc3\xaencheiat \xc3\xaen 1878-79, c\xc3\xa2nd a fost cercuit\xc4\x83 \xc8\x99i tencuit\xc4\x83 biserica, apoi zugr\xc4\x83vit interiorul. Pisania surprinde acest moment astfel: \xe2\x80\x9e\xc8\x98i \xc3\xaen anu 1878-1879, prin st\xc4\x83ruin\xc8\x9ba pr[eotului] I. B\xc4\x83rbulescu s-a pardosit cu lespezi, s-a cercuit, tencuit \xc8\x99i zugr\xc4\x83vit cu cheltueala preotului \xc8\x99i enoria\xc8\x99ilor din acel timp din G\xc4\x83ne\xc8\x99ti \xc8\x99i alte sate vecine dup\xc4\x83 cum sunt trecu\xc8\x9bi \xc3\xaen condica biserici[i].\xe2\x80\x9d_NEWLINE_Pisania continu\xc4\x83 pe partea drept\xc4\x83 cu \xc3\xaensemnarea: \xe2\x80\x9eCu ajutorul lui Dumnezeu s-a pictat acest\xc4\x83 sf[\xc3\xa2nt\xc4\x83] bi[seric\xc4\x83] \xc3\xaen zilele binecredinciosului rege Carol [II \xc8\x99i a] prea sfin\xc8\x9bitului Miron Cristea patriearh Rom\xc3\xa2niei. \xc3\x8en anu m\xc3\xa2ntuiri[i] 1930 aug[ust] 22 cu cheltuiala d-nei Marie \xc8\x99i so\xc8\x9bul d-nei Ilie Ogoreanu \xc8\x99i mama d-lor E[lisa]veta I Andronescu, Vasile, fiul nostru \xc8\x99i mama noastr\xc4\x83 Elena I. Ogoreanu. Ghe. I. Zaffiescu pictor.\xe2\x80\x9d. Aceast\xc4\x83 parte de pisanie re\xc8\x9bine o refacere a picturii \xc8\x99i probabil \xc8\x99i momentul extinderii bisericii spre apus prin \xc3\xaenchiderea vechiului pridvor. \xc3\x8en acesta a fost amenajat dup\xc4\x83 aceea col\xc8\x9bul de cinstire a eroilor din sat, pierdu\xc8\x9bi \xc3\xaen primul \xc8\x99i al doilea r\xc4\x83zboi mondial. \xc8\x98tergerea inten\xc8\x9bionat\xc4\x83 a numelui regelui din pisanie este o amintire a cenzurii din perioada comunist\xc4\x83, manifestat\xc4\x83 \xc8\x99i \xc3\xaen biserici.\n_START_SECTION_\nTr\xc4\x83s\xc4\x83turi\n_START_PARAGRAPH_\n\xc3\x8en forma sa actual\xc4\x83 biserica este rezultatul unei extinderi semnificative spre apus a pronaosului, completat\xc4\x83 cu un pridvor nou la intrare. Pere\xc8\x9bii desp\xc4\x83r\xc8\x9bitori interiori sunt \xc3\xaen cea mai mare parte demola\xc8\x9bi \xc8\x99i \xc3\xaenlocui\xc8\x9bi sub turn cu st\xc3\xa2lpi, din nevoia de a desc\xc4\x83rca vertical greutatea turnului, direct \xc3\xaen pardoseal\xc4\x83.'